O‘zbekiston Respublikasining Ma’muriy javobgarlik to‘g‘risidagi kodeksi 128-moddasi to‘rtinchi qismining o‘zbek va rus tili matnlaridagi nomuvofiqlikni bartaraf etish to‘g‘risidagi taklifni Oliy Majlisga taqdim etish haqida

O‘zbekiston Respublikasi Konstitutsiyaviy sudi Rais B. Mustafoyev, sudyalar B. Mirboboyev, U. Bozorov, G. Pirjanov va S. Hakimovadan iborat tarkibda, O‘zbekiston Respublikasi Konstitutsiyasining 82-moddasi va “O‘zbekiston Respublikasining Konstitutsiyaviy sudi to‘g‘risida”gi Qonunning 10-moddasiga amal qilgan holda O‘zbekiston Respublikasining Ma’muriy javobgarlik to‘g‘risidagi kodeksi 128-moddasi to‘rtinchi qismining o‘zbek va rus tili matnlaridagi nomuvofiqlikni bartaraf etish to‘g‘risidagi taklifni Oliy Majlisga taqdim etish haqidagi ishni ochiq sud majlisida ko‘rib chiqdi.
 Ishni ko‘rishga O‘zbekiston Respublikasi Konstitutsiyaviy sudi sudyalari S. Hakimova, U. Bozorov va G. Pirjanovning O‘zbekiston Respublikasining Ma’muriy javobgarlik to‘g‘risidagi kodeksi 128-moddasi to‘rtinchi qismining o‘zbek va rus tilidagi matnlarini bir-biriga muvofiqlashtirish zarurligi xususida “O‘zbekiston Respublikasining Konstitutsiyaviy sudi to‘g‘risida”gi Qonunning 19-moddasiga muvofiq ko‘rsatgan tashabbusi asos bo‘ldi.
 Ma’ruzachi-sudya S. Hakimovaning axborotini, Konstitutsiyaviy sud Raisi B. Mustafoyev, sudyalar B. Mirboboyev, U. Bozorov, G. Pirjanovning fikrlarini eshitib, O‘zbekiston Respublikasi Konstitutsiyaviy sudi quyidagilarni aniqladi: 
 O‘zbekiston Respublikasining Ma’muriy javobgarlik to‘g‘risidagi Kodeksi 128-moddasi to‘rtinchi qismining o‘zbek tilidagi matnida bir yil mobaynida ushbu moddaning birinchi qismida nazarda tutilgan huquqbuzarliklardan to‘rttasini va undan ko‘prog‘ini sodir etish — eng kam ish haqining uch baravari miqdorida jarima solishga yoki transport vositasini boshqarish huquqidan olti oygacha muddatga mahrum etishga sabab bo‘lishi belgilangan.
 128-modda to‘rtinchi qismining rus tilidagi matnida esa bir yil mobaynida ushbu moddaning birinchi qismida nazarda tutilgan huquqbuzarliklardan to‘rttasini va undan ko‘prog‘ini sodir etish — eng kam ish haqining uch baravari miqdorida jarima solishga yoki transport vositasini boshqarish huquqidan olti oy muddatga mahrum etishga sabab bo‘ladi, deyilgan.
 O‘zbekiston Respublikasining Ma’muriy javobgarlik to‘g‘risidagi kodeksi 128-moddasi to‘rtinchi qismining jazo choralari bir xil huquqbuzarlik uchun o‘rnatilgan bo‘lib, o‘zbek va rus tilidagi matnlari bir-biriga nomuvofiq bo‘lib qolgan.
 Yuqorida bayon qilinganlarga asoslanib va “O‘zbekiston Respublikasining Konstitutsiyaviy sudi to‘g‘risida”gi Qonunning 25 va 26-moddalariga amal qilgan holda, Konstitutsiyaviy sud qaror qildi: 
 O‘zbekiston Respublikasining Ma’muriy javobgarlik to‘g‘risidagi kodeksi 128-moddasi to‘rtinchi qismining o‘zbek va rus tili matnlaridagi nomuvofiqlikni bartaraf etish to‘g‘risidagi taklif qonunchilik tashabbusi tartibida O‘zbekiston Respublikasi Oliy Majlisiga taqdim etilsin.